CELEX: 32015D1901
Language: el
Date: 2015-10-20 00:00:00
Title: Εκτελεστική απόφαση (ΕΕ) 2015/1901 της Επιτροπής, της 20ής Οκτωβρίου 2015, για τη θέσπιση κανόνων πιστοποίησης και υποδείγματος υγειονομικού πιστοποιητικού για την εισαγωγή στην Ένωση αποστολών ζώντων ζώων και ζωικών προϊόντων από τη Νέα Ζηλανδία και για την κατάργηση της απόφασης 2003/56/ΕΚ [κοινοποιηθείσα υπό τον αριθμό C(2015) 7013] (Κείμενο που παρουσιάζει ενδιαφέρον για τον ΕΟΧ)

22.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 277/32
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1901 ΤΗΣ ΕΠΙΤΡΟΠΉΣ
   της 20ής Οκτωβρίου 2015
   για τη θέσπιση κανόνων πιστοποίησης και υποδείγματος υγειονομικού πιστοποιητικού για την εισαγωγή στην Ένωση αποστολών ζώντων ζώων και ζωικών προϊόντων από τη Νέα Ζηλανδία και για την κατάργηση της απόφασης 2003/56/ΕΚ
   
      
         [κοινοποιηθείσα υπό τον αριθμό C(2015) 7013]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 97/132/ΕΚ του Συμβουλίου, της 17ης Δεκεμβρίου 1996, για τη σύναψη της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων (1), και ιδίως το άρθρο 4,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8, το άρθρο 9 παράγραφος 2 στοιχείο β) και το άρθρο 9 παράγραφος 4,
   Έχοντας υπόψη την οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/ΕΟΚ και 92/65/ΕΟΚ και για την κατάργηση της οδηγίας 72/462/ΕΟΚ (3), και ιδίως το άρθρο 3 παράγραφος 1 πρώτο και δεύτερο εδάφιο, το άρθρο 6 παράγραφος 1 πρώτο εδάφιο, το άρθρο 7 στοιχείο ε), το άρθρο 8, το άρθρο 10 πρώτο εδάφιο και το άρθρο 13 παράγραφος 1,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (4), και ιδίως το άρθρο 11 παράγραφος 1,
   Έχοντας υπόψη τον κανονισμό (ΕΚ) αριθ. 1099/2009 του Συμβουλίου, της 24ης Σεπτεμβρίου 2009, για την προστασία των ζώων κατά τη θανάτωσή τους (5), και ιδίως το άρθρο 12,
   Εκτιμώντας τα ακόλουθα:
   
               (1)
            
            
               Η απόφαση 97/132/ΕΚ προβλέπει τη θέσπιση εγγυήσεων για την εισαγωγή νωπού κρέατος και προϊόντων με βάση το κρέας από τη Νέα Ζηλανδία, ισοδύναμων προς εκείνες που καθορίζει η οδηγία 72/462/ΕΟΚ του Συμβουλίου (6). Η εν λόγω οδηγία έχει καταργηθεί και αντικατασταθεί, όσον αφορά τη δημόσια υγεία και τους κανόνες για τους επίσημους ελέγχους που εφαρμόζονται σε ορισμένα προϊόντα ζωικής προέλευσης, από τον κανονισμό (ΕΚ) αριθ. 854/2004 και, όσον αφορά την υγεία των ζώων και άλλες απαιτήσεις σχετικά με τις εισαγωγές, από τις οδηγίες 2002/99/ΕΚ και 2004/68/ΕΚ.
            
         
               (2)
            
            
               Το παράρτημα V της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων («η συμφωνία») απαριθμεί τα μέτρα δημόσιας υγείας και υγείας των ζώων για τα ζώντα ζώα και τα ζωικά προϊόντα από τη Νέα Ζηλανδία για τα οποία έχει καθοριστεί η ισοδυναμία.
            
         
               (3)
            
            
               Το άρθρο 9 παράγραφος 3 της συμφωνίας ορίζει ότι κάθε αποστολή ζώντων ζώων ή ζωικών προϊόντων για τα οποία έχει αναγνωριστεί ισοδυναμία και που παρουσιάζεται για εισαγωγή, θα συνοδεύεται, εκτός εάν δεν απαιτείται, από επίσημο υγειονομικό πιστοποιητικό («υπόδειγμα υγειονομικού πιστοποιητικού»), για το οποίο υπόδειγμα βεβαίωσης περιλαμβάνεται στο παράρτημα VII της συμφωνίας.
            
         
               (4)
            
            
               Βάσει του παραρτήματος V της συμφωνίας, το υπόδειγμα υγειονομικού πιστοποιητικού για τις αποστολές ζώντων ζώων ή ζωικών προϊόντων που αποτελούν αντικείμενο συναλλαγών μεταξύ της Ένωσης και της Νέας Ζηλανδίας πρέπει να φέρει τις βεβαιώσεις που προβλέπονται στο κεφάλαιο 28 του τμήματος 5 του εν λόγω παραρτήματος.
            
         
               (5)
            
            
               Σύμφωνα με τα παραρτήματα V και VII της συμφωνίας, οι αποστολές ζώντων ζώων και ζωικών προϊόντων για τα οποία έχει καθοριστεί η ισοδυναμία για τα μέτρα υγείας των ζώων ή δημόσιας υγείας, αλλά όχι και για τα δύο, μπορούν να εισάγονται στην Ένωση, υπό την προϋπόθεση ότι στο υπόδειγμα υγειονομικού πιστοποιητικού αναγράφονται οι ισχύουσες πρόσθετες βεβαιώσεις μη ισοδυναμίας από τα κτηνιατρικά πιστοποιητικά που προβλέπονται σύμφωνα με τα υποδείγματα τα οποία ορίζονται στο πλαίσιο της οικείας ενωσιακής νομοθεσίας περί κτηνιατρικών πιστοποιητικών εισαγωγής. Για λόγους σαφήνειας, τα εν λόγω ζώντα ζώα και ζωικά προϊόντα είναι σκόπιμο να απαριθμούνται σε παράρτημα της παρούσας απόφασης.
            
         
               (6)
            
            
               Το παράρτημα V της συμφωνίας προβλέπει ότι οι αποστολές ζώντων ζώων και ζωικών προϊόντων για τα οποία η ισοδυναμία δεν έχει καθοριστεί μπορούν να εισάγονται στην Ένωση, αν συνοδεύονται από τα κτηνιατρικά πιστοποιητικά που προβλέπονται σύμφωνα με τα υποδείγματα που ορίζονται στο πλαίσιο της οικείας ενωσιακής νομοθεσίας περί κτηνιατρικών πιστοποιητικών εισαγωγής ή από τους ισχύοντες εθνικούς υγειονομικούς όρους των κρατών μελών, σε αναμονή της θέσπισης εναρμονισμένων ενωσιακών κανόνων στον τομέα αυτό.
            
         
               (7)
            
            
               Όπως προβλέπεται στα «Συστήματα πιστοποίησης» στο κεφάλαιο 27 του παραρτήματος V της συμφωνίας, τα υγειονομικά πιστοποιητικά μπορούν, υπό ορισμένες προϋποθέσεις, να εκδοθούν μετά την αναχώρηση της αποστολής από τη Νέα Ζηλανδία. Στην περίπτωση αυτή, στο υπόδειγμα υγειονομικού πιστοποιητικού θα πρέπει να περιλαμβάνεται η συμπληρωματική βεβαίωση που αναφέρεται στο στοιχείο α) σημείο iv) του τμήματος 1 του παραρτήματος VII της συμφωνίας.
            
         
               (8)
            
            
               Ο κανονισμός (ΕΚ) αριθ. 1099/2009 προβλέπει ότι τα επίσημα υγειονομικά πιστοποιητικά για το κρέας πρέπει να συμπληρώνονται από βεβαίωση ότι ορισμένα ζώα που αναφέρονται στον εν λόγω κανονισμό έχουν σφαγεί υπό συνθήκες που προσφέρουν εγγυήσεις μη βάναυσης μεταχείρισης τουλάχιστον ισοδύναμες με εκείνες που καθορίζονται στον εν λόγω κανονισμό. Το υπόδειγμα υγειονομικού πιστοποιητικού είναι σκόπιμο να περιλαμβάνει αναφορά στην εν λόγω συμπληρωματική βεβαίωση.
            
         
               (9)
            
            
               Η απόφαση 2007/240/ΕΚ του Συμβουλίου (7) θεσπίζει πρότυπα υποδείγματα κτηνιατρικών πιστοποιητικών για την εισαγωγή ζώντων ζώων, σπέρματος, εμβρύων, ωαρίων και προϊόντων ζωικής προέλευσης στην Ένωση. Το άρθρο 2 της εν λόγω απόφασης προβλέπει ότι τα εν λόγω υποδείγματα μπορούν να χρησιμοποιούνται για τις εισαγωγές από τρίτες χώρες.
            
         
               (10)
            
            
               Τα παραρτήματα V και VII της συμφωνίας, όπως τροποποιήθηκαν με την εκτελεστική απόφαση (ΕΕ) 2015/1084 της Επιτροπής (8), καθορίζουν νέα ή αναθεωρημένα μέτρα σχετικά με την ισοδυναμία για ορισμένα ζώντα ζώα και ζωικά προϊόντα, θεσπίζουν νέες ή επικαιροποιημένες απαιτήσεις πιστοποίησης, όπως το υπόδειγμα βεβαίωσης για ισοδύναμα εμπορεύματα, και ότι η πιστοποίηση υγείας μπορεί να πραγματοποιηθεί επίσης ηλεκτρονικά, με χρήση του ολοκληρωμένου ηλεκτρονικού συστήματος της Ένωσης, το οποίο θεσπίστηκε με την απόφαση 2003/24/ΕΚ της Επιτροπής (9) («TRACES»), μετά την καταγραφή της συμφωνίας της ΕΕ για την αποκλειστική χρήση ηλεκτρονικών πιστοποιητικών για τις αποστολές ζώντων ζώων και ζωικών προϊόντων από τη Νέα Ζηλανδία είτε σε ένα από τα παραρτήματα της συμφωνίας, ή με αλληλογραφία σύμφωνα με το άρθρο 16 παράγραφος 1 της συμφωνίας.
            
         
               (11)
            
            
               Το υποκεφάλαιο 29.Β του τμήματος 5 του παραρτήματος V της συμφωνίας θεσπίζει πρόσθετα μέτρα για την υγεία των ζώων για την εισαγωγή στην Ένωση αποστολών ζώντων ζώων και ζωικών προϊόντων, στις περιπτώσεις εμφάνισης συγκεκριμένης νόσου. Τα παραρτήματα V και VII της συμφωνίας προβλέπουν ότι σε τέτοιες περιπτώσεις οι αποστολές μπορούν να εισάγονται στην Ένωση αν στο υπόδειγμα υγειονομικού πιστοποιητικού περιλαμβάνονται οι συμπληρωματικές βεβαιώσεις που αναφέρονται στο εν λόγω υποκεφάλαιο.
            
         
               (12)
            
            
               Προκειμένου να καταστούν δυνατές οι ταχύτερες επικαιροποιήσεις της πιστοποίησης, καθώς και να διευκολυνθεί η ηλεκτρονική πιστοποίηση, το παράρτημα V της συμφωνίας προβλέπει, για τον καθορισμό των πιστοποιητικών εισαγωγής ζώντων ζώων και ζωικών προϊόντων από τη Νέα Ζηλανδία, τον χαρακτηρισμό «Ναι (1)» στο TRACES, με χρήση του υποδείγματος το οποίο έχει εγκριθεί από την Ένωση και τη Νέα Ζηλανδία.
            
         
               (13)
            
            
               Η απόφαση 2003/56/ΕΚ της Επιτροπής (10) θεσπίζει απαιτήσεις πιστοποίησης και πολλά υποδείγματα απλουστευμένων υγειονομικών πιστοποιητικών για την εισαγωγή στην Ένωση αποστολών ζώντων ζώων και ζωικών προϊόντων από τη Νέα Ζηλανδία. Οι εν λόγω απαιτήσεις πιστοποίησης και τα υποδείγματα θα πρέπει να προσαρμοστούν ώστε να ανταποκρίνονται στις τελευταίες τροποποιήσεις που έγιναν στα παραρτήματα V και VII της συμφωνίας. Για λόγους σαφήνειας και συνοχής της νομοθεσίας της Ένωσης, η απόφαση 2003/56/ΕΚ θα πρέπει να καταργηθεί και να αντικατασταθεί από την παρούσα απόφαση.
            
         
               (14)
            
            
               Προκειμένου να καταστεί δυνατή η προσαρμογή στο νέο υπόδειγμα πιστοποιητικού στο TRACES και να διασφαλιστεί η συνέχιση της ηλεκτρονικής διαβίβασης δεδομένων από τη Νέα Ζηλανδία, καθώς και για να αποφευχθεί η διαταραχή του εμπορίου, θα πρέπει να επιτραπεί η χρήση των υγειονομικών πιστοποιητικών που είχαν εκδοθεί σύμφωνα με την απόφαση 2003/56/ΕΚ κατά τη διάρκεια επαρκούς μεταβατικής περιόδου.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Η παρούσα απόφαση θεσπίζει απαιτήσεις πιστοποίησης όσον αφορά την εισαγωγή στην Ένωση αποστολών ζώντων ζώων και ζωικών προϊόντων από τη Νέα Ζηλανδία.
   Προβλέπει, επίσης, ένα υπόδειγμα υγειονομικού πιστοποιητικού που θα χρησιμοποιείται για την εισαγωγή των εν λόγω ζώντων ζώων και ζωικών προϊόντων στην Ένωση, για το οποίο έχει καθοριστεί ισοδυναμία στο πλαίσιο της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων («η συμφωνία»).
   Άρθρο 2
   Εισαγωγή ζώντων ζώων και ζωικών προϊόντων
   1.   Τα κράτη μέλη επιτρέπουν την εισαγωγή στην Ένωση αποστολών ζώντων ζώων και ζωικών προϊόντων από τη Νέα Ζηλανδία, υπό την προϋπόθεση ότι συνοδεύονται από υγειονομικό πιστοποιητικό το οποίο εκδίδεται πριν από την αναχώρηση της αποστολής από τη Νέα Ζηλανδία και καταρτίζεται σύμφωνα με τα ακόλουθα υποδείγματα:
   
               α)
            
            
               όταν έχει επιτευχθεί ισοδυναμία για τα μέτρα υγείας των ζώων ή δημόσιας υγείας και έχει καταγραφεί στο παράρτημα V της συμφωνίας ο χαρακτηρισμός «Ναι (1)», το υπόδειγμα υγειονομικού πιστοποιητικού που παρατίθεται στο παράρτημα I της παρούσας απόφασης και το οποίο, εφόσον απαιτείται, συμπληρώνεται από τις σχετικές συμπληρωματικές βεβαιώσεις σύμφωνα με:
               
                           i)
                        
                        
                           τους ειδικούς όρους που αναφέρονται στο κεφάλαιο 28 του τμήματος 5 του παραρτήματος V της συμφωνίας·
                        
                     
                           ii)
                        
                        
                           τους ειδικούς όρους που αναφέρονται στο παράρτημα II της παρούσας απόφασης·
                        
                     
                           iii)
                        
                        
                           τους ειδικούς όρους που αναφέρονται στο υποκεφάλαιο 29.Β του τμήματος 5 του παραρτήματος V της συμφωνίας·
                        
                     
                           iv)
                        
                        
                           τις εγγυήσεις μη βάναυσης μεταχείρισης κατά τη θανάτωση οι οποίες είναι τουλάχιστον ισοδύναμες με εκείνες που προβλέπονται στον κανονισμό (ΕΚ) αριθ. 1099/2009·
                        
                     
         
               β)
            
            
               όταν δεν έχει επιτευχθεί ισοδυναμία και έχουν θεσπιστεί απαιτήσεις πιστοποίησης από τη νομοθεσία της Ένωσης, το υπόδειγμα υγειονομικού πιστοποιητικού που ορίζεται στη σχετική νομοθεσία της Ένωσης σχετικά με τα κτηνιατρικά πιστοποιητικά εισαγωγής.
            
         2.   Σε αναμονή της έγκρισης από την Ένωση εναρμονισμένων απαιτήσεων για την εισαγωγή ορισμένων ζώντων ζώων και ορισμένων ζωικών προϊόντων, κατά την εισαγωγή των εν λόγω ζώντων ζώων και ζωικών προϊόντων εξακολουθούν να εφαρμόζονται οι εθνικές απαιτήσεις υγειονομικού ελέγχου των κρατών μελών.
   3.   Τα υγειονομικά πιστοποιητικά που έχουν εκδοθεί σύμφωνα με το υπόδειγμα που αναφέρεται στην παράγραφο 1 στοιχείο α) μπορούν να εκδοθούν μετά την αναχώρηση από τη Νέα Ζηλανδία της αποστολής ζώντων ζώων και ζωικών προϊόντων με ισοδυναμία των συστημάτων πιστοποίησης καταγεγραμμένη στο κεφάλαιο 27 του παραρτήματος V της συμφωνίας, με την προϋπόθεση ότι περιλαμβάνουν αναφορά στο κατάλληλο έγγραφο καταλληλότητας («ΕΚ») και στην ημερομηνία έκδοσής του, καθώς και ότι παρουσιάζονται στον συνοριακό σταθμό ελέγχου κατά την άφιξη της αποστολής.
   Άρθρο 3
   Γενικοί όροι πιστοποίησης για την εισαγωγή ζώντων ζώων και ζωικών προϊόντων
   Οι βεβαιώσεις για την υγεία των ζώων και τη δημόσια υγεία μπορούν να συνδυάζονται σε ένα ενιαίο υγειονομικό πιστοποιητικό και σε περιπτώσεις στις οποίες η ισοδυναμία έχει επιτευχθεί μόνο όσον αφορά τα μέτρα για την υγεία των ζώων ή μόνο όσον αφορά τα μέτρα για τη δημόσια υγεία.
   Άρθρο 4
   Κατάργηση
   Η απόφαση 2003/56/ΕΚ καταργείται.
   Άρθρο 5
   Μεταβατική διάταξη
   Για μεταβατική περίοδο έως τις 31 Μαΐου 2016 οι αποστολές ζώντων ζώων και προϊόντων ζωικής προέλευσης που συνοδεύονται από υγειονομικά πιστοποιητικά τα οποία έχουν εκδοθεί το αργότερο έως την 1η Μαΐου 2016 σύμφωνα με τα υποδείγματα πιστοποιητικών που ορίζονται στα παραρτήματα II, III, IV, V και VI της απόφασης 2003/56/ΕΚ, μπορούν να εξακολουθήσουν να εισάγονται στην Ένωση.
   Άρθρο 6
   Εφαρμογή
   Η παρούσα απόφαση εφαρμόζεται από την 1η Δεκεμβρίου 2015.
   Άρθρο 7
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 20 Οκτωβρίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 57 της 26.2.1997, σ. 4.
   
      (2)  ΕΕ L 18 της 23.1.2003, σ. 11.
   
      (3)  ΕΕ L 139 της 30.4.2004, σ. 321.
   
      (4)  ΕΕ L 139 της 30.4.2004, σ. 206.
   
      (5)  ΕΕ L 303 της 18.11.2009, σ. 1.
   
      (6)  Οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (ΕΕ L 302 της 31.12.1972, σ. 28).
   
      (7)  Απόφαση 2007/240/ΕΚ του Συμβουλίου, της 16ης Απριλίου 2007, για τη θέσπιση νέων κτηνιατρικών πιστοποιητικών για την είσοδο στην Κοινότητα ζώντων ζώων, σπέρματος, εμβρύων, ωαρίων και προϊόντων ζωικής προέλευσης στο πλαίσιο των αποφάσεων 79/542/ΕΟΚ, 92/260/ΕΟΚ, 93/195/ΕΟΚ, 93/196/ΕΟΚ, 93/197/ΕΟΚ, 95/328/ΕΚ, 96/333/ΕΚ, 96/539/ΕΚ, 96/540/ΕΚ, 2000/572/ΕΚ, 2000/585/ΕΚ, 2000/666/ΕΚ, 2002/613/ΕΚ, 2003/56/ΕΚ, 2003/779/ΕΚ, 2003/804/ΕΚ, 2003/858/ΕΚ, 2003/863/ΕΚ, 2003/881/ΕΚ, 2004/407/ΕΚ, 2004/438/ΕΚ, 2004/595/ΕΚ, 2004/639/ΕΚ και 2006/168/ΕΚ (ΕΕ L 104 της 21.4.2007, σ. 37).
   
      (8)  Εκτελεστική απόφαση (EE) 2015/1084 της Επιτροπής, της 18ης Φεβρουαρίου 2015, για την έγκριση, εξ ονόματος της Ευρωπαϊκής Ένωσης, ορισμένων τροποποιήσεων των παραρτημάτων II, V, VII και VIII της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων (ΕΕ L 175 της 4.7.2015, σ. 45).
   
      (9)  Απόφαση 2003/24/ΕΚ της Επιτροπής, της 30ής Δεκεμβρίου 2002, όσον αφορά την ανάπτυξη ενός ενοποιημένου μηχανογραφικού κτηνιατρικού συστήματος (ΕΕ L 8 της 14.1.2003, σ. 44).
   
      (10)  Απόφαση 2003/56/ΕΚ της Επιτροπής, της 24ης Ιανουαρίου 2003, σχετικά με τα πιστοποιητικά υγείας για την εισαγωγή ορισμένων ζωντανών ζώων και ζωικών προϊόντων από τη Νέα Ζηλανδία (ΕΕ L 22 της 25.1.2003, σ. 38).
   
      ΠΑΡΑΡΤΗΜΑ I
      
         ΥΠΟΔΕΙΓΜΑ ΥΓΕΙΟΝΟΜΙΚΟΥ ΠΙΣΤΟΠΟΙΗΤΙΚΟΥ
      
      
         
      
         
      
         
      
         
   
   
      ΠΑΡΑΡΤΗΜΑ II
      
         Κατάλογος των ζώντων ζώων και ζωικών προϊόντων για τα οποία έχει καθοριστεί ισοδυναμία όσον αφορά τα μέτρα για την υγεία των ζώων ή τη δημόσια υγεία στο παράρτημα V της συμφωνίας
      
      
                  Εμπόρευμα (1), Είδος (2)/Μορφή (3)
                  
               
               
                  Κεφάλαιο (4)
                  
               
               
                  Πιστοποίηση (5)
                  
               
            
                  Υγεία των ζώων
               
               
                  Δημόσια υγεία
               
               
                  Ειδικοί όροι πιστοποίησης
               
            
                  Κρέας εκτρεφόμενων θηραμάτων
                  
                              —
                           
                           
                              Στρουθιονίδες
                              Νωπό κρέας
                           
                        
               
                  4.Γ
               
               
                  Κανονισμός (ΕΚ) αριθ. 798/2008 της Επιτροπής (6)
                  
               
               
                  Ισοδυναμία του υποδείγματος υγειονομικής βεβαίωσης
               
               
                  Οι βεβαιώσεις μη ισοδυναμίας που θα περιληφθούν στο υπόδειγμα υγειονομικού πιστοποιητικού το οποίο καθορίζεται στο παράρτημα I
               
            
                  Κρέας άγριων θηραμάτων
                  
                              —
                           
                           
                              Λοιπά άγρια χερσαία θηλαστικά. Νωπό κρέας, εκτός εντοσθίων
                           
                        
               
                  4.Δ
               
               
                  Κανονισμός (ΕΚ) αριθ. 119/2009 της Επιτροπής (7)
                  
                  Κανονισμός (ΕΚ) αριθ. 206/2010 της Επιτροπής (8)
                  
               
               
                  Ισοδυναμία του υποδείγματος υγειονομικής βεβαίωσης
               
               
                  Οι βεβαιώσεις μη ισοδυναμίας που θα περιληφθούν στο υπόδειγμα υγειονομικού πιστοποιητικού το οποίο καθορίζεται στο παράρτημα I
               
            
                  Παρασκευάσματα κρέατος από κρέας εκτρεφόμενων θηραμάτων
                  
                              —
                           
                           
                              Στρουθιονίδες
                           
                        
               
                  5.Γ
               
               
                  Απόφαση 2000/572/ΕΚ της Επιτροπής (9)
                  
                  Κανονισμός (ΕΚ) αριθ. 798/2008 της Επιτροπής
               
               
                  Ισοδυναμία του υποδείγματος υγειονομικής βεβαίωσης
               
               
                  Οι βεβαιώσεις μη ισοδυναμίας που θα περιληφθούν στο υπόδειγμα υγειονομικού πιστοποιητικού το οποίο καθορίζεται στο παράρτημα I
               
            
                  Προϊόντα με βάση το κρέας από εκτρεφόμενα θηράματα
                  
                              —
                           
                           
                              Στρουθιονίδες
                           
                        
               
                  6.Γ
               
               
                  Απόφαση 2007/777/ΕΚ της Επιτροπής (10)
                  
                  Κανονισμός (ΕΚ) αριθ. 798/2008 της Επιτροπής
               
               
                  Ισοδυναμία του υποδείγματος υγειονομικής βεβαίωσης
               
               
                  Οι βεβαιώσεις μη ισοδυναμίας που θα περιληφθούν στο υπόδειγμα υγειονομικού πιστοποιητικού το οποίο καθορίζεται στο παράρτημα I
               
            
         (1)  Ο πίνακας αυτός διαβάζεται σε συνδυασμό με το παράρτημα V της συμφωνίας, με ιδιαίτερη προσοχή στους ειδικούς όρους που αναφέρονται σε αυτό.
      
         (2)  Στην περίπτωση ζώντων ζώων.
      
         (3)  Η μορφή με την οποία εισάγεται το προϊόν (χαρακτηριστικά).
      
         (4)  Ο αριθμός κεφαλαίου που αποδίδεται σε συγκεκριμένο εμπόρευμα ή σε ομάδα εμπορευμάτων ο οποίος αντιστοιχεί στο εμπόρευμα ή στην ομάδα εμπορευμάτων του ίδιου αριθμού στο παράρτημα V της συμφωνίας και, ως εκ τούτου, αναγράφεται στο πιστοποιητικό.
      
         (5)  Η παραπομπή στη νομοθεσία περιλαμβάνει όλες τις σχετικές τροποποιήσεις.
      
         (6)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).
      
         (7)  Κανονισμός (ΕΚ) αριθ. 119/2009 της Επιτροπής, της 9ης Φεβρουαρίου 2009, για την κατάρτιση καταλόγου τρίτων χωρών ή μερών αυτών από τις οποίες επιτρέπονται οι εισαγωγές εντός, ή η διαμετακόμιση διαμέσου, της Κοινότητας κρέατος αγρίων κονικλοειδών, ορισμένων αγρίων χερσαίων θηλαστικών και εκτρεφόμενων κουνελιών, καθώς και για τις απαιτήσεις κτηνιατρικής πιστοποίησης (ΕΕ L 39 της 10.2.2009, σ. 12).
      
         (8)  Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).
      
         (9)  Απόφαση 2000/572/ΕΚ της Επιτροπής, της 8ης Σεπτεμβρίου 2000, για τον καθορισμό των όρων όσον αφορά την υγεία των ζώων και τη δημόσια υγεία καθώς και την κτηνιατρική πιστοποίηση για την εισαγωγή παρασκευασμάτων κρέατος από τρίτες χώρες στην Κοινότητα (ΕΕ L 240 της 23.9.2000, σ. 19).
      
         (10)  Απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες (ΕΕ L 312 της 30.11.2007, σ. 49).